Joernalis wat Malema glo beledig só gestraf Barry Bateman. Die senior joernalis van Eyewitness News wat op kamera vasgevang is waar hy ŉ neerhalende term gebruik om na EFF-leier Julius Malema te verwys, is vir ŉ maand sonder betaling geskors en het ŉ finale waarskuwing ontvang. Barry Bateman se uitlating het aan die lig gekom nadat ŉ video op sosiale media versprei is van Malema wat buite die Valke se kantoor met joernaliste praat. In die video kan gesien word hoe Bateman glo die p-woord uiter met verwysing na Malema. EWN het onmiddellik nadat die voorval rugbaar geword het in ŉ verklaring Malema om verskoning gevra vir die kru-taal wat Bateman gebruik het. EWN het ook toe aangekondig dat hy met dissiplinêre stappe teen Bateman begin het. ‘n Skermgreep uit die video wat op sosiale media versprei is. (Video: Twitter) Bateman het Dinsdag ŉ verklaring op sy Twitter-profiel gepubliseer waarin hy om verskoning vra en ook die straf wat hy opgelê is bekend maak. Volgens Bateman is hy vir een maand, naamlik Oktober, geskors sonder betaling en het hy ŉ finale geskrewe waarskuwing ontvang wat vir 12 maande geldig sal wees. In die verklaring vra Bateman onvoorwaardelik om verskoning aan alle Suid-Afrikaners, alle vroue, Malema, sy werkgewer en almal anders wat aanstoot geneem het oor sy uitlating. “As ŉ senior joernalis en ŉ burger van Suid-Afrika het ek ŉ plig om die hoogste etiese standaarde en professionele gedrag te handhaaf, ongeag die omstandighede of verskille wat ek dalk met ander nuusmakers mag hê.” Bateman sê verder sy gedrag was onregverdigbaar. “Ek sal tydens my tydperk van skorsing voortgaan om oor my onbetaamlike gedrag na te dink.”